《荔枝诗十首 其三》
明代·释今白

水玉争传裹绛纱，天涯稀见漫相誇。于人暂得消怀抱，似我那堪挂齿牙。

梦里几曾移汉苑，镜中何处觅潘车。应知岭外原无树，认得清甜遍海涯。

作者简介：今白，字大牛。番禺人。俗姓谢，原名淩霄。诸生。明桂王永历七年（一六五三），皈天然禅师薙染登具。十年，值雷峰建置梵刹，工用不赀，白发愿行募，沿门持钵十馀载，丛林规制次第具举。一夕行乞，即次端坐而逝。事见清宣统《番禺县续志》卷二七。